和提刑子功喜雨
作者：文同
朝代：宋

paragraphs: 時雨已可喜，况當春發生。
入地如流膏，浸灌萬物萌。
真宰每自惜，纔灑復却晴。
常時稍霑濕，庶彙亦已榮。
昨宵忽盛下，欄宇翻瓶罌。
高原與庳陸，旦可一尺盈。
尋觀太陽起，紅光吐崢嶸。
萬里洗氛濁，四顧蒼烟平。
群農悉就野，上下羅晨耕。
父老荷鋤鍤，林間笑相迎。
盡言此美澤，天意恤下甿。
麻麥固已定，預見禾黍成。
且幸賦輸辦，敢望求他贏。
次第還與官，口腹甘別營。
願常獲豐稔，自覺所取輕。
言罷乃散去，溝壠紛縱橫。
使者有職事，其喜誰與并。
高齋聽淙淙，不寐達五更。
豈不省文移，頼此一夕傾。
天明作浩歌，滿紙編和聲。